Diari Oficial de la Generalitat Valenciana


Sumari del DOGV 9839, del 30-04-2024 (2024/3690)

Extracte de la Resolució de 23 d'abril de 2024, de la rectora de la Universitat d'Alacant, per la qual es convoca l'onzena edició dels premis concurs 5U-CV Startup en la Universitat d'Alacant 2024.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9839

Data del DOGV
:   30-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3690


Data del document
:   23-04-2024

Organisme emissor
:   Universitat d'Alacant

Tipus de document
:   Extracte

Correcció d'errades

 Descriptors 

:   * Universitat d'Alacant

Extracte de la Resolució de 23 d'abril de 2024, de la rectora de la Universitat d'Alacant, per la qual es convoca l'onzena edició dels premis concurs 5U-CV Startup en la Universitat d'Alacant 2024. [2024/3690]  
BDNS(Identif.):757160  
  
De conformitat amb el que preveuen els articles 17.3.b) i 20.8.a) de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual es pot consultar en la Base de dades nacional de subvencions (https://www.infosubvenciones.es/bdnstrans/GE/es/convocatoria/757160)  
  
Primer. Beneficiaris  
Podran obtenir la condició de beneficiari i sol·licitar aquest premi:  
Categoria Startup:  
Podrà participar en aquesta categoria qualsevol microempresa i/o pime que tinga la seu social en la Comunitat Valenciana, amb activitat comercial i una antiguitat màxima de tres anys respecte a la data límit de presentació de la documentació a aquest concurs, en la qual almenys una de les persones sòcies fundadores siga estudiant, diplomat/ada o titulat/ada de la UA.  
Es podran presentar empreses amb forma societària mercantil, així com empresaris o empresàries individuals.  
Es defineix microempresa i/o pime amb forma societària, conforme amb la definició arreplegada en l'annex I del Reglament de la Comissió Europea número 880/2008, de 6 d'agost. En queden excloses associacions, fundacions, administracions públiques, i en general, les entitats sense ànim de lucre.  
Categoria Júnior:  
Es podrà participar de manera individual o col·lectiva.  
Podrà participar en aquesta categoria qualsevol emprenedor/a de manera individual o un equip d'emprenedors/as amb un projecte empresarial que encara no estiga constituït com a empresa (ni forma societària mercantil ni empresari/ària individual), en la qual almenys una de les persones integrants de l'equip siga estudiant, diplomat/ada o titulat/ada de la UA.  
Els guanyadors o guanyadores d'anteriors edicions del concurs podran presentar-se sempre que ho facen amb propostes d'idees diferents a les presentades anteriorment o presentant-se a una categoria diferent a la presentada anteriorment.  
  
Segon. Objecte  
L'objecte d'aquesta convocatòria és la concessió, en règim de concurrència competitiva, dels premis de l'onzena edició del concurs 3W-FA ISVHICY organitzat pel Vicerectorat d'Estudiants i Ocupabilitat i el Vicerectorat de Transferència, Innovació i Divulgació Científica dins del projecte institucional «UA:emprèn» i en el marc del programa «Campus de l'emprenedor innovador i sostenible», que es desenvolupa en conjunt entre les cinc universitats públiques valencianes, i que forma part del projecte presentat a la convocatòria d'ajudes dirigides a fomentar l'ecosistema d'emprenedoria de la Comunitat Valenciana de la Conselleria d'Innovació, Indústria, Comerç i Turisme.  
  
L'objectiu del concurs 5U CV Startup és premiar les millors iniciatives emprenedores i trajectòries empresarials de triple impacte de la Comunitat Valenciana, atenent el seu caràcter innovador, triple impacte en el seu entorn, viabilitat i creixement. Per a això, cadascuna de les cinc universitats públiques valencianes convoca el concurs als seus campus, dirigit als emprenedors de la seua comunitat universitària.  
Els objectius específics són:  
- Secundar i potenciar l'esperit emprenedor en l'àmbit universitari de la Comunitat Valenciana.  
- Contribuir al desenvolupament i a la consolidació de les empreses creades en el sistema universitari valencià.  
- Impulsar i enfortir les relacions universitat-empresa.  
S'estableixen dues categories de premis:  
1. Categoria Startup  
2. Categoria Júnior  
Totes dues categories són excloents.  
  
Tercer. Bases reguladores  
Les bases reguladores i convocatòria estan publicades de manera conjunta en el Butlletí Oficial de la Universitat d'Alacant de dia 25 d'abril de 2024 de 2024, en la següent URL:  
https://www.boua.ua.es/Acuerdos/DescargarAcuerdo/50894  
  
Quarta. Quantia  
La dotació de les ajudes és d'un màxim de 4.500 euros.  
Categoria Startup:   
Dotació màxima de 3.000 euros. Dos premis de 1.500 euros a cadascuna de les dues empreses que resulten seleccionades en aquesta fase i que podran optar als premis 5U CV Startup competint amb les candidatures proposades per la resta de les universitats.   
Categoria Júnior:   
Dotació total màxima de 1.500 euros. Dos premis de 750 euros a cadascun dels projectes finalistes que seleccione la UA i que podran optar als premis 5U CV Startup competint amb les candidatures proposades per la resta de les universitats.   
  
Cinquè. Termini de presentació de sol·licituds  
El termini de presentació de sol·licituds i de la resta de la documentació requerida comença a partir de l'endemà de la publicació de l'extracte d'aquesta resolució en el Diari Oficial de la Generalitat Valenciana i finalitza el 7 de juny de 2024.  
Aquesta convocatòria es publicarà en el BOUA amb caràcter informatiu.  
  
Sisè. Altres dades  
Criteris d'adjudicació:  
D'entre tots els candidats UA que es presenten a cada categoria, seran seleccionades les dues millors candidatures UA de triple impacte amb major potencial empresarial en cadascuna de les dues categories, en funció dels següents criteris de valoració i barems:  
- Caràcter innovador, diferenciació, avantatge competitiu del projecte/empresa (0-30 punts).  
- Grau d'impacte positiu econòmic, social i ambiental (0-30 punts).  
- Viabilitat tècnica, comercial i economicofinancera del projecte/empresa (0-20 punts).  
- Capacitats, aptituds i experiència del promotor/és del projecte/empresa (0-20 punts).  
  
Alacant, 23 d'abril de 2024. La vicerectora d'Estudiants i Ocupabilitat (p. d. R 22.12.2020): Rosario Isabel Ferrer Cascales.